《感时留别从兄徐王延年、从弟延陵》
唐代·李白

天籁何参差，噫然大块吹。玄元包橐籥，紫气何逶迤。

七叶运皇化，千龄光本支。仙风生指树，大雅歌螽斯。

诸王若鸾虬，肃穆列藩维。哲兄锡茅土，圣代罗荣滋。

九卿领徐方，七步继陈思。伊昔全盛日，雄豪动京师。

冠剑朝凤阙，楼船侍龙池。鼓钟出朱邸，金翠照丹墀。

君王一顾盼，选色献蛾眉。列戟十八年，未曾辄迁移。

大臣小喑呜，谪窜天南垂。长沙不足舞，贝锦且成诗。

佐郡浙江西，病闲绝驱驰。阶轩日苔藓，鸟雀噪檐帷。

时乘平肩舆，出入畏人知。北宅聊偃憩，欢愉恤茕嫠。

羞言梁苑地，烜赫耀旌旗。兄弟八九人，吴秦各分离。

大贤达机兆，岂独虑安危。小子谢麟阁，雁行忝肩随。

令弟字延陵，凤毛出天姿。清英神仙骨，芬馥茝兰蕤。

梦得春草句，将非惠连谁。深心紫河车，与我特相宜。

金膏犹罔象，玉液尚磷缁。伏枕寄宾馆，宛同清漳湄。

药物多见馈，珍羞亦兼之。谁道溟渤深，犹言浅恩慈。

鸣蝉游子意，促织念归期。骄阳何太赫，海水烁龙龟。

百川尽凋枯，舟楫阁中逵。策马摇凉月，通宵出郊圻。

泣别目眷眷，伤心步迟迟。愿言保明德，王室伫清夷。

掺袂何所道，援毫投此辞。

作者简介：李白（701年－762年） ，字太白，号青莲居士，又号“谪仙人”，唐代伟大的浪漫主义诗人，被后人誉为“诗仙”，与杜甫并称为“李杜”，为了与另两位诗人李商隐与杜牧即“小李杜”区别，杜甫与李白又合称“大李杜”。据《新唐书》记载，李白为兴圣皇帝（凉武昭王李暠）九世孙，与李唐诸王同宗。其人爽朗大方，爱饮酒作诗，喜交友。李白深受黄老列庄思想影响，有《李太白集》传世，诗作中多为醉时写就，代表作有《望庐山瀑布》《行路难》《蜀道难》《将进酒》《明堂赋》《早发白帝城》等多首。